CELEX: 52022PC0219
Language: fi
Date: 2022-05-20
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Suomelle soveltaa tiettyihin lämpöpumppuihin, sähkökattiloihin ja kiertovesipumppuihin toimitettavaan sähköön alennettua verokantaa direktiivin 2003/96/EY 19 artiklan mukaisesti

EUROOPAN KOMISSIO
            Bryssel 20.5.2022
            COM(2022) 219 final
            2022/0159(NLE)
            
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Suomelle soveltaa tiettyihin lämpöpumppuihin, sähkökattiloihin ja kiertovesipumppuihin toimitettavaan sähköön alennettua verokantaa direktiivin 2003/96/EY 19 artiklan mukaisesti
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Energiatuotteiden ja sähkön verotusta säännellään unionissa energiatuotteiden ja sähkön verotusta koskevan yhteisön kehyksen uudistamisesta 27. lokakuuta 2003 annetulla neuvoston direktiivillä 2003/96/EY
                     1
                  , jäljempänä ’energiaverodirektiivi’ tai ’direktiivi’.
               
               
                  Direktiivin 19 artiklan 1 kohdan ja erityisesti sen 5, 15 ja 17 artiklan säännösten nojalla neuvosto voi yksimielisesti komission ehdotuksesta antaa jäsenvaltiolle luvan ottaa käyttöön verotustasoa koskevia vapautuksia tai alennuksia erityisistä politiikkaan liittyvistä syistä.
               
               
                  Suomen viranomaiset pyysivät 6. elokuuta 2021 päivätyllä kirjeellä, jota seurasi 4. marraskuuta 2021 ja 26. tammikuuta ja 16. helmikuuta 2022 päivätty jatkokirjeenvaihto, lupaa soveltaa alennettua verokantaa sähköön, jota käytetään tiettyjen lämpöpumppujen, sähkökattiloiden ja kiertovesipumppujen voimanlähteenä. Pyydetty voimassaoloaika on kuusi vuotta eli 1.1.2022–31.12.2027, mikä on energiaverodirektiivin 19 artiklassa säädetyn enimmäismääräajan mukainen. Tämän ehdotuksen tarkoituksena on antaa kyseinen lupa poikkeusluvalla, joka on pyydetyn mukaisesti voimassa kuusi vuotta eli 31. joulukuuta 2027 asti. 
               
               
                  Suomi hakee lupaa soveltaa sähkön yrityskäyttöön säädettyä kansallista verokantaa, joka on 0,63 euroa/MWh (Suomen lainsäädännön mukainen veroluokka II, joka kattaa vain tietyt toimialat
                     2
                  ) eli ylittää energiaverodirektiivin mukaisen sähkön yrityskäytön vähimmäishinnan, joka on 0,5 euroa/MWh
                     3
                  , seuraaviin: lämpöpumput ja sähkökattilat, jotka tuottavat lämpöä kaukolämpöverkkoon, lämpöpumput, joiden nimellinen lämpöteho on vähintään 0,5 MW ja joita ei ole liitetty kaukolämpöverkkoon, sekä kiertovesipumput geotermisissä lämpölaitoksissa. Suomen viranomaisten toimittamien tietojen mukaan toimenpide olisi tarkoitus kohdistaa sekä tiettyihin sähkön yrityskäytön että muun kuin yrityskäytön tarkoituksiin
                     4
                  . Muuhun kuin yrityskäyttöön tarkoitettuun sähköön sovellettava kansallinen verokanta on 22,53 euroa/MWh (Suomen sääntöjen mukainen veroluokan I verokanta, joka kattaa kaiken muun kuin luokan II, kotitaloudet mukaan luettuina), mikä on selvästi suurempi kuin energiaverodirektiivin mukainen vastaava vähimmäisvero, joka on 1 euro/MWh
                     5
                  . 
               
               
                  Vähennyksellä pyritään kannustamaan siirtymistä käyttämään sellaista sähköön perustuvaa lämmöntuotantoa, joka muutoin perustuisi vahvasti saastuttaviin fossiilisiin polttoaineisiin tai biomassaan, ja edistämään muihin kuin poltettaviin lähteisiin perustuvaa lämmöntuotantoa (esimerkiksi lämpöpumpuissa voidaan käyttää lämmönlähteenä muun muassa ulkolämpötilaa, maalämpöä ja syvempää geotermistä energiaa, meri- ja järvivettä ja lämmön talteenottoa jätevedestä; lämmönlähteenä voidaan käyttää myös hukkalämpöä teollisuudesta, datakeskuksista ja muista jäähdytysjärjestelmistä) päästöjen vähentämiseksi ja fossiilisten ja uusiutuvien luonnonvarojen säästämiseksi. 
               
               
                  Alennettua verokantaa sovellettaisiin lämpöpumppuihin ja sähkökattiloihin kaukolämpöverkossa, kaukolämpöverkon ulkopuolisiin lämpöpumppuihin, joiden nimellinen lämpöteho on vähintään 0,5 MW, sekä kiertovesipumppuihin geotermisissä lämpölaitoksissa. Suomen esittämien perustelujen mukaan kaikkien lämpöpumppujen ja sähkökattiloiden verottaminen alhaisemmalla verokannalla ei olisi perusteltua monista eri syistä.
               
               
                  Esimerkiksi pienimpiä lämpöpumppuja – jotka eivät kuulu pyydetyn toimenpiteen piiriin – pidetään jo nyt erittäin kilpailukykyisinä. Lisäksi luokan II sähköveron soveltaminen niihin edellyttäisi sähkön mittaamista erikseen kyseessä olevaa tarkoitusta varten sekä edunsaajien rekisteröintiä. Suomessa on yli 1,1 miljoonaa lämpöpumppua, joten määrä olisi erittäin suuri ja siitä aiheutuisi eri osapuolille merkittäviä hallinnollisia rasitteita.
               
               
                  Sen sijaan valituilla kriteereillä, jotka perustuvat Suomen viranomaisten vuotta 2022 koskeviin arvioihin, edunsaajien määrä voidaan vähentää alle sataan.
               
               
                  Toimenpidettä sovellettaisiin näihin edunsaajiin, jotka maksaisivat 2,19 senttiä/kWh tavanomaista verokantaa vähemmän, jolloin siitä aiheutuisi 10–15 miljoonan euron veromeno pienentyneiden verotulojen vuoksi (vuoden 2022 arvioiden mukaan).
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Energiaverodirektiivin säännökset
               
               
                  Sähkön verotusta säännellään energiaverodirektiivillä. Erityisesti kyseisen direktiivin 10 artiklassa ja sen liitteessä I olevassa taulukossa C säädetään vähimmäisverotasoista, jotka on eriytetty käyttötarkoituksen mukaan siten, että yrityskäytön taso on 0,5 euroa/MWh ja muun kuin yrityskäytön taso on 1 euro/MWh. 
               
               
                  Yrityskäyttö määritellään direktiivin 11 artiklassa, ja siinä annetaan jäsenvaltioille mahdollisuus rajoittaa yrityskäyttöön sovellettavan alennetun verotason soveltamisalaa. 
               
               
                  Suomi on rajoittanut yrityskäytön alhaisemman sähköverokannan – joka on luokan II verokanta 0,63 euroa/MWh – soveltamisalan tiettyihin toimialoihin, joita ovat teollisuus, maatalous, kaivostoiminta ja datakeskukset. 
               
               
                  Muu sähkönkulutus, kuten kotitalouksien käyttämä sähkö, kuuluu veroluokkaan I, joka on 22,53 euroa/MWh.
               
               
                  Ehdotettu alennettu sähköverokanta, 0,63 euroa/MWh, kattaisi lämpöpumput ja sähkökattilat, joilla tuotetaan lämpöä kaukolämpöverkkoon; lämpöpumput, joiden nimellinen lämpöteho on vähintään 0,5 MW ja joita ei ole liitetty kaukolämpöverkkoon, ja kiertovesipumput geotermisissä lämpölaitoksissa olisivat oikeutettuja alhaisempaan sähköveroon. 
               
            
         
         
            
               
                  Johdonmukaisen ja yhdenmukaisen soveltamisen ja käytännön täytäntöönpanon vuoksi alhaisempaa sähköverokantaa ei sovellettaisi ainoastaan yrityskäyttöön vaan myös tiettyyn muuhun kuin yrityskäyttöön, johon olisi sovellettava korkeampaa verotasoa Suomen luokan I verokannan mukaan, joka on 22,53 euroa/MWh. Pyyntönsä tueksi Suomen viranomaiset korostivat myös, että direktiivin 15 artiklan 1 kohdan h alakohdan mukaan jäsenvaltiot voivat soveltaa vapautusta kotitalouksien käyttämän sähkön verotasoon, ja että kotitalouksien sähköverotus pysyisi Suomessa erittäin korkeana
                     6
                   (Suomen verokanta on 22,53 euroa/MWh, mikä on paljon EU:n vähimmäistasoa korkeampi). Pyydetty kansallinen verokanta olisi kuitenkin korkeampi kuin yrityskäyttöön sovellettava energiaverodirektiivin mukainen vähimmäisverotaso.
               
               
                   
               
               
                  Direktiivin 19 artiklan 1 kohdan ensimmäisessä alakohdassa säädetään seuraavaa: 
               
               
                  ”Edellisissä artikloissa, erityisesti 5, 15 ja 17 artiklassa esitettyjen säännösten lisäksi neuvosto voi yksimielisesti komission ehdotuksesta antaa jäsenvaltioille luvan ottaa käyttöön muita vapautuksia tai alennuksia erityisistä politiikkaan liittyvistä syistä.”
               
               
                  Mahdollisuus ottaa käyttöön tietyt edellytykset täyttäviin lämpöpumppuihin, sähkökattiloihin ja kiertovesipumppuihin toimitettavaan sähköön sovellettava verohuojennus (alennettu sähköverokanta) voidaan sallia energiaverodirektiivin 19 artiklan nojalla, koska sen tarkoituksena on antaa pyynnön esittävälle jäsenvaltiolle mahdollisuus ottaa käyttöön lisäalennus erityisistä politiikkaan liittyvistä syistä. Tällaisina erityisinä poliittisina syinä voidaan pitää lämmöntuotannon loppukäyttösektorin sähköistämisen tukemista ja muihin kuin poltettaviin lähteisiin perustuvan lämmöntuotannon edistämistä päästöjen vähentämiseksi sekä fossiilisten ja uusiutuvien luonnonvarojen säästämiseksi. Suomen tavoitteena on ilmastoneutraalius vuoteen 2035 mennessä. Pyydetyllä toimenpiteellä edistettäisiin tämän tavoitteen saavuttamista.
               
               
                  Suomi pyysi, että toimenpidettä sovellettaisiin kuuden vuoden ajan (1. tammikuuta 2022 alkaen), mikä on direktiivin 19 artiklan 2 kohdan mukaisesti sallittu enimmäisaika. Poikkeuksen soveltamisajan olisi periaatteessa oltava riittävän pitkä, jotta se kannustaisi investoimaan kohdennettuihin sähkökäyttöisiin lämmitysratkaisuihin. Tämä ajanjakso tarjoaa mahdollisimman suuren oikeusvarmuuden kyseisille investoinneille.
               
            
            
               Poikkeus ei kuitenkaan saisi heikentää voimassa olevan lainsäädäntökehyksen tulevaa kehitystä, vaan siinä olisi otettava huomioon energiaverodirektiivin meneillään oleva tarkistaminen ja se, että neuvosto saattaa antaa komission ehdotuksen perusteella säädöksen energiaverodirektiivin uudelleen laatimiseksi
                  7
               .
            
            
            
               Vaikka tässä tilanteessa vaikuttaa aiheelliselta myöntää lupa haetulle ajanjaksolle, poikkeuksen voimassaolon ei kuitenkaan tulisi rajoittaa sellaisten asiaa koskevien yleisten säännösten soveltamista, joiden soveltaminen alkaa ennen 31. joulukuuta 2027. 
            
            
            
               
                  Valtiontukisäännöt
               
               
                  Suunniteltu alennettu verokanta, joka on 0,63 euroa/MWh, ylittää direktiivin 2003/96/EY 10 artiklan ja liitteessä I olevan taulukon C mukaisen yrityskäyttöön tarkoitettuun sähköön sovellettavan EU:n vähimmäisverotason.
               
               
                  Toimenpiteessä voi olla kyse SEUT-sopimuksen 107 artiklan 1 kohdassa tarkoitetusta valtiontuesta. Koska alennettu verokanta on korkeampi kuin EU:n vähimmäisverokanta, toimenpide kuuluisi asetuksen (EU) N:o 651/2014 (yleinen ryhmäpoikkeusasetus)
                     8
                   44 artiklan soveltamisalaan. Ryhmäpoikkeusasetuksen voimassaoloajan päätyttyä 31. joulukuuta 2023 tuki pysyy vapautettuna kuuden kuukauden mukauttamisjakson ajan (ks. yleisen ryhmäpoikkeusasetuksen 58 artiklan 4 kohta). Päätös ei vaikuta sovellettavien valtiontukisääntöjen soveltamiseen poikkeuksen voimassaoloaikana. 
               
            
            
               •Yhdenmukaisuus unionin muiden politiikkojen kanssa
            
            
               
                  Ympäristö- ja ilmastonmuutospolitiikka
               
               
                  Pyydetyn toimenpiteen tarkoituksena on edistää muihin kuin poltettaviin energialähteisiin perustuvaa lämmöntuotantoa päästöjen vähentämiseksi sekä fossiilisten ja uusiutuvien luonnonvarojen säästämiseksi. Ilmanlaatua koskevan direktiivin 2008/50/EY
                     9
                   13 artiklan mukaan jäsenvaltioiden on varmistettava, että useiden ilmansaasteiden tasot eivät ylitä kyseisessä direktiivissä vahvistettuja raja-arvoja, tavoitearvoja ja muita ilmanlaatua koskevia vaatimuksia.  
               
               
                  Lisäksi Suomen maakohtainen sähköntuotanto koostuu pääasiassa uusiutuvista energialähteistä (47 %) ja ydinvoimasta (35 %)
                     10
                  , jotka molemmat ovat hiilivapaita tai vähähiilisiä. Sen vuoksi suurten lämmityssovellusten sähköistämisen odotetaan tuottavan merkittäviä ympäristö- ja ilmastohyötyjä.
               
               
                  Näin ollen toimenpide on yhteensopiva EU:n ympäristö- ja energiapolitiikan ja erityisesti EU:n vihreän kehityksen ohjelman, sähköistämistä edistävän 55-valmiuspaketin ja hiilestä irtautumista vuoteen 2050 mennessä koskevan pitkän aikavälin tavoitteen kanssa, jossa sähköistämisellä on keskeinen rooli.
               
               
                  Energiapolitiikka
               
               
                  Toimenpide edistäisi EU:n vihreän kehityksen ohjelman tavoitteiden saavuttamista erityisesti EU:n energiajärjestelmän integrointistrategian
                     11
                   yhteydessä.
               
            
         
         
            
               
                  EU:n energiajärjestelmien integrointistrategia luo puitteet vihreään energiaan siirtymiselle. Nykyisellä toimintamallilla, jossa energiankulutus liikenteessä, teollisuudessa, kaasusektorilla ja rakennusten osalta tapahtuu ”siiloissa” siten, että kullakin niistä on erilliset arvoketjut, säännöt, infrastruktuuri, suunnittelu ja toiminta, ei voida kustannustehokkaasti saavuttaa ilmastoneutraaliutta vuoteen 2050 mennessä. Pyydetyllä toimenpiteellä edistettäisiin lämmöntuotannon loppukäytön integroimista muihin loppukäyttösektoreihin. Pyydetty toimenpide olisi myös edellä mainitun strategian mukainen, koska se alentaisi myös sellaisten innovatiivisten ratkaisujen kustannuksia, jotka on sisällytettävä EU:n energiajärjestelmään. Pyydetyllä toimenpiteellä edistettäisiin suoraan kahta EU:n energiajärjestelmän integrointistrategian kolmesta pilarista. 
               
               
                  Ensimmäinen näistä on kiertotalouteen perustuva energiajärjestelmä, jossa keskiössä on energiatehokkuus. Strategiassa esitetään konkreettisia toimia energiatehokkuus etusijalle ‑periaatteen soveltamiseksi käytännössä ja paikallisten energialähteiden hyödyntämiseksi tehokkaammin rakennuksissa tai paikallisyhteisöissä. Merkittäviä mahdollisuuksia liittyy esimerkiksi teollisuuslaitoksista, datakeskuksista tai muista lähteistä peräisin olevan hukkalämmön sekä jätevedenpuhdistamoissa tai biojätteestä tuotetun energian uudelleenkäyttöön. Suomen pyytämällä toimenpiteellä pyritään muun muassa tukemaan strategiassa nimenomaisesti luetelluista lähteistä peräisin olevan hukkalämmön käyttöä.
               
               
                  Toinen on loppukäyttösektoreiden entistä laajempi suora sähköistäminen. Koska sähköntuotannossa uusiutuvien energialähteiden osuus on suurin, sähköä olisi mahdollisuuksien mukaan käytettävä yhä enemmän esimerkiksi rakennusten lämpöpumpuissa. Suomen pyytämällä toimenpiteellä pyritään tukemaan sähkökäyttöisiä ratkaisuja strategian mukaisesti.
               
               
                  Toimenpide edistäisi energiajärjestelmän integrointia, koska kaukolämpöverkot tarjoavat enemmän joustavuutta ja kykyä varastoida sähköenergiaa lämmön muodossa verrattuna erillisiin rakennusten lämmitysratkaisuihin. Suomessa on jo hyvin kehittynyt kaukolämpöinfrastruktuuri, joka voi palvella tätä tarkoitusta.
               
               
                  Pyydettyä poikkeusta alhaisemman verokannan käytöstä sovellettaisiin myös muun muassa tiettyihin sähkökattiloihin. Tällainen alennus voi myös osaltaan edistää energiajärjestelmän integrointia ja uusiutuvista energialähteistä tuotetun sähkön liittämistä verkkoon. Sähkökattiloita voidaan käyttää lämmön tuottamiseen kaukolämpöverkoissa erityisesti silloin, kun sähköstä on ylijäämää ja sähkön hinta on alhainen. Tämä mahdollistaa esimerkiksi tuulivoiman käytön kaukolämmön tuotannossa. Sähkökattiloiden pienet investointikustannukset mahdollistavat kannattavuuden vain harvoillakin käyttötunneilla, ja lämmöntuotantoa voi tapahtua vain silloin, kun sähköstä on ylitarjontaa. Tämä voi edistää sähköjärjestelmän vakauden säilyttämistä. Sähköverotuksen vaikutus lämmöntuotannon kustannuksiin on tällä hetkellä merkittävä, ja kuten edellä todetaan, nyt voi olla hyvä hetki noiden laitteiden käytölle. Sähkökattilat voidaan yhdistää lämmön varastointikapasiteettiin, joka mahdollistaa ylimääräisen sähkön varastoinnin lämpönä.
               
               
                  Suomen pyytämä toimenpide on myös lämmitystä ja jäähdytystä koskevan EU:n strategian
                     12
                   mukainen. Kyseisessä strategiassa muistutetaan hyödyistä, joita seuraa fossiilisiin polttoaineisiin perustuvien lämmitysratkaisujen korvaamisesta lämpöpumpuilla ja hukkalämmön käytöllä. Strategiassa todetaan, että lämpöpumput voivat muuntaa yhden yksikön sähköä kolmeksi tai useammaksi yksiköksi lämmitystä tai jäähdytystä.
               
               
                  Edellä mainittuja hyötyjä korostetaan myös EU:n energiatehokkuusdirektiivin yhteydessä ja erityisesti komission suosituksessa direktiivin 2012/27/EU (energiatehokkuusdirektiivi) 14 artiklan mukaisen lämmityksen ja jäähdytyksen tehostamismahdollisuuksien kattavan arvioinnin sisällöstä
                     13
                  . 
               
               
               
                  Sisämarkkinat ja terve kilpailu
               
               
                  Toimenpide on avoin kaikille toiminnanharjoittajille EU:ssa ilman syrjintää. Alennettua verokantaa sovellettaisiin kaikkiin lämmöntuottajiin, jotka käyttävät lämpöpumppuja ja sähkökattiloita, joilla tuotetaan lämpöä kaukolämpöverkkoon, ja lämpöpumppuja, joiden nimellinen lämpöteho on vähintään 0,5 MW ja joita käytetään kaukolämpöverkon ulkopuolella, sekä kiertovesipumppuja geotermisissä lämpölaitoksissa.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Neuvoston direktiivin 2003/96/EY 19 artikla.
               
            
            
               •Toissijaisuusperiaate (jaetun toimivallan osalta) 
            
            
               
                  SEUT-sopimuksen 113 artiklan soveltamisalaan kuuluva välillinen verotus ei sinänsä kuulu kyseisen perussopimuksen 3 artiklassa tarkoitettuun unionin yksinomaiseen toimivaltaan.
               
               
                  Neuvostolle on kuitenkin direktiivin 2003/96/EY 19 artiklassa annettu yksinomainen toimivalta antaa johdetun oikeuden nojalla jäsenvaltiolle lupa ottaa käyttöön muita vapautuksia tai alennuksia kyseisessä säännöksessä tarkoitetulla tavalla. Näin ollen jäsenvaltiot eivät voi toimia neuvoston sijasta. Tästä syystä toissijaisuusperiaatetta ei sovelleta nyt käsillä olevaan täytäntöönpanopäätökseen. Joka tapauksessa kyseessä ei ole lainsäädäntöluonnos, joten tekstiä ei ole tarpeen toimittaa kansallisille parlamenteille perussopimusten pöytäkirjan nro 2 mukaisesti toissijaisuusperiaatteen noudattamisen tarkastelua varten.
               
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen. Veronalennus ei ylitä sitä, mikä on tarpeen kyseisen tavoitteen saavuttamiseksi.
               
            
            
               •Toimintatavan valinta
            
            
               
                  Ehdotettu toimintatapa on neuvoston täytäntöönpanopäätös. Direktiivin 2003/96/EY 19 artiklassa säädetään ainoastaan tämäntyyppisestä toimenpiteestä.
               
            
         
         
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Toimenpide ei edellytä voimassa olevan lainsäädännön arviointia.
               
            
            
               •Sidosryhmien kuuleminen
            
            
               
                  Tämä ehdotus perustuu Suomen esittämään pyyntöön ja koskee ainoastaan kyseistä jäsenvaltiota.
               
            
            
               •Asiantuntijatiedon keruu ja käyttö
            
            
               
                  Ulkopuolisten asiantuntijoiden käyttö ei ollut tarpeen.
               
            
            
               •Vaikutustenarviointi
            
            
               Ehdotus koskee luvan antamista yhdelle jäsenvaltiolle sen omasta pyynnöstä eikä edellytä vaikutusten arviointia.
            
            
               Lämmöntuotannon loppukäyttösektori on yleensä riippuvainen fossiilisten polttoaineiden poltosta kaikkialla EU:ssa. Eurostatin tietojen (NRG_BAL_PEH) mukaan 70 prosenttia lämmitysenergiasta tuotetaan fossiilisista polttoaineista. Lämpöpumput ovat muiden ratkaisujen ohella sähkökäyttöisiä vaihtoehtoja fossiilisiin polttoaineisiin perustuvalle lämmöntuotannolle. Koska Suomen maakohtainen sähköntuotanto koostuu pääasiassa uusiutuvista energialähteistä (47 prosenttia) ja ydinvoimasta (35 prosenttia), jotka molemmat ovat hiilivapaita tai vähähiilisiä, suurten lämmityssovellusten lisääntyvän sähköistämisen odotetaan tuottavan merkittäviä ympäristöhyötyjä. Lisäksi tällaiset hyödyt voivat osaltaan auttaa edistämään unionin ympäristö- ja ilmastotavoitteiden saavuttamista.
            
            
               Erityisesti lämpöpumppujen ja kaukolämmön osalta Suomen hallituksen tilaaman tutkimuksen mukaan vuonna 2020 Suomessa 11 prosenttia kaukolämmön kokonaistuotannosta perustui hukkalämmön lähteisiin. Käyttämättömän ylijäämälämmön ja hukkalämmön potentiaalin arvioidaan olevan merkittävä, mutta erilaisten lämpövirtojen hyödyntäminen kaukolämmön tuotannossa on usein haastavaa, ja hukkalämmön hyödyntämisen toteutettavuus ja kannattavuus vaihtelevat huomattavasti. Lämpöpumppujen sähkökustannukset ovat keskeinen tekijä, joka vaikuttaa lämpöpumppuihin tehtävien investointien ja niiden käytön kannattavuuteen. Suomen nykyisen sähköverotason vuoksi sähkövero muodostaa merkittävän osan sähkön kokonaiskustannuksista. Analysoitujen tapaustutkimusten perusteella sähköverotuksen kustannusvaikutus on noin 10–20 prosenttia lämpöpumpun kokonaiskustannuksista, kun otetaan huomioon sekä käyttö- että investointikustannukset. Jos kaukolämmön tuotannossa käytettävät lämpöpumput siirretään Suomen pyynnön mukaisesti alempaan veroluokkaan II, se alentaisi merkittävästi erilaisten lämpöpumppuratkaisujen keskimääräisiä tuotantokustannuksia. Tämä todennäköisesti lisäisi kiinnostusta investoida lämpöpumppuihin. Polttoaineen ja erityisesti paikallisen biomassan käyttöön perustuvat nykyiset lämmöntuotantoratkaisut ovat tyypillisesti kustannustehokkaampia kuin lämpöpumppuratkaisut. Suomi on vähentämässä fossiilisten polttoaineiden ja turpeen käyttöä. Se tarkoittaa biomassan käytön nopeaa lisääntymistä kaukolämmön tuotannossa. Hukkalämmön käytön lisääminen ja erilaiset lämpöpumppuratkaisut voisivat vähentää biomassan käytön lisäystä.
            
            
               Lisäksi tutkimuksessa korostetaan, että hukkalämmön käyttöön sisältyy usein lämmön toimitusvarmuuteen liittyviä epävarmuustekijöitä, mahdollisia vastapuoliriskejä sekä investointikustannuksiin ja lämmön saatavuuteen liittyviä riskejä. Lisäksi jotkin teknologiat, kuten geoterminen energiantuotanto, ovat vielä pilottivaiheessa. Lämpöpumppujen sähköveron alentaminen parantaisi lämpöpumppujen kilpailukykyä muihin lämmöntuotantoteknologioihin verrattuna ja voisi osittain kompensoida muita lämpöpumppuinvestointeihin liittyviä riskejä ja epävarmuustekijöitä.
            
            
               Kuten Suomen viranomaiset ovat huomauttaneet, toimenpiteeseen liittyy kysymyksiä, joita on teknisesti vaikea toteuttaa. Toimenpide olisi toteutettava hyvin kohdennetusti, neutraalisti ja oikeudenmukaisesti. Viranomaisten arvioiden mukaan talousarviomenojen odotetaan olevan 10–15 miljoonaa euroa vuonna 2022.
            
            
               •Sääntelyn toimivuus ja yksinkertaistaminen
            
            
               
                  Toimenpiteen tarkoituksena ei ole yksinkertaistaminen. Se perustuu Suomen esittämään pyyntöön, ja koskee ainoastaan kyseistä jäsenvaltiota.
               
            
            
               •Perusoikeudet
            
            
               
                  Toimenpide ei vaikuta perusoikeuksiin.
               
            
            
               4.TALOUSARVIOVAIKUTUKSET
            
            
               
                  Toimenpiteestä ei aiheudu taloudellisia tai hallinnollisia rasitteita unionille. Näin ollen ehdotuksella ei ole vaikutuksia Euroopan unionin talousarvioon.
               
            
            
               5.LISÄTIEDOT
            
         
         
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Täytäntöönpanosuunnitelma ei ole tarpeen. Tämä ehdotus koskee luvan antamista veronalennukseen yhdelle jäsenvaltiolle sen omasta pyynnöstä. Lupa annetaan rajoitetuksi ajaksi. Sovellettava verokanta olisi korkeampi kuin energiaverodirektiivissä vahvistettu yrityskäyttöön tarkoitetun sähkön verotuksen vähimmäistaso. Näin ollen se noudattaisi direktiivissä yrityskäytön osalta asetettua vähimmäisvaatimusta. Toimenpidettä voidaan arvioida, jos sen uusimista pyydetään alkuperäisen voimassaoloajan päätyttyä.
               
            
            
               •Selittävät asiakirjat (direktiivien osalta)
            
            
               
                  Ehdotus ei edellytä selittäviä asiakirjoja direktiivin saattamisesta osaksi kansallista lainsäädäntöä. 
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  Ehdotetun päätöksen 1 artiklassa säädetään, että Suomi voi soveltaa alennettua verokantaa sähköön, joka toimitetaan seuraaviin tarkoituksiin: lämpöpumput ja sähkökattilat, joilla tuotetaan lämpöä kaukolämpöverkkoon, lämpöpumput, joiden nimellinen lämpöteho on vähintään 0,5 MW ja jotka eivät ole kaukolämpöverkossa, sekä kiertovesipumput geotermisissä lämpölaitoksissa. Veroaste ei saa olla alle 0,50 euroa/MWh, joka on direktiivissä vahvistettu sähkön verotuksen vähimmäistaso yrityskäytössä. 
               
               
                  Päätöksen 2 artiklan mukaan pyydetty lupa myönnetään siten, että sen voimassaolo alkaa 1. tammikuuta 2022 ja päättyy 31. joulukuuta 2027. Tällöin se on direktiivissä sallitun enimmäisajan mukainen.
               
            
            
               2022/0159 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Suomelle soveltaa tiettyihin lämpöpumppuihin, sähkökattiloihin ja kiertovesipumppuihin toimitettavaan sähköön alennettua verokantaa direktiivin 2003/96/EY 19 artiklan mukaisesti
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon energiatuotteiden ja sähkön verotusta koskevan yhteisön kehyksen uudistamisesta 27 päivänä lokakuuta 2003 annetun neuvoston direktiivin 2003/96/EY
                  14
                ja erityisesti sen 19 artiklan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Suomi pyysi 6 päivänä elokuuta 2021 päivätyllä kirjeellä lupaa soveltaa direktiivin 2003/96/EY 19 artiklan mukaisesti alennettua verokantaa sähköön, joka toimitetaan lämpöpumppuihin ja sähkökattiloihin, joilla tuotetaan lämpöä kaukolämpöverkkoon, ja lämpöpumppuihin, joiden nimellinen lämpöteho on vähintään 0,5 MW ja joita ei ole liitetty kaukolämpöverkkoon, sekä kiertovesipumppuihin geotermisissä lämpölaitoksissa.  Suomen viranomaiset toimittivat pyynnön tueksi lisätietoja ja selvennyksiä 4 päivänä marraskuuta 2021, 26 päivänä tammikuuta 2022 ja 16 päivänä helmikuuta 2022.
            
            
               (2)Suunnitellun alennetun verokannan avulla Suomi pyrkii lisäämään lämmöntuotannon loppukäyttösektorin sähköistämistä ja edistämään muihin kuin poltettaviin energialähteisiin perustuvaa lämmöntuotantoa päästöjen vähentämiseksi. Sähkökäyttöisten lämpölaitosten käytön lisääntymisen odotetaan tuottavan ympäristö- ja ilmastohyötyjä. 
            
            
               (3)Luvan antaminen Suomelle soveltaa alennettua verokantaa sähköön, joka toimitetaan lämpöpumppuihin ja sähkökattiloihin, joilla tuotetaan lämpöä kaukolämpöverkkoon, ja lämpöpumppuihin, joiden nimellinen lämpöteho on vähintään 0,5 MW ja joita ei ole liitetty kaukolämpöverkkoon, sekä kiertovesipumppuihin geotermisissä lämpölaitoksissa, ei ylitä sitä, mikä on tarpeen lämmöntuotannon loppukäyttösektorin sähköistämisen lisäämiseksi. Tällaiset lämpölaitokset edistävät vihreää siirtymää ja vähentävät polttoaineiden polttoon perustuvan lämmöntuotannon käyttöä. Nämä laitokset eivät ole vielä kilpailukykyisiä markkinoilla, ja toimenpide vähentää asiaan liittyviä hallinnollisia rasitteita. Sen vuoksi on epätodennäköistä, että toimenpide johtaisi merkittäviin kilpailun vääristymiin sen voimassaoloaikana, eikä se näin ollen vaikuta kielteisesti sisämarkkinoiden moitteettomaan toimintaan.  
            
            
               (4)Kunkin direktiivin 2003/96/EY 19 artiklan 2 kohdan nojalla myönnettävän luvan voimassaoloajan olisi oltava tiukasti rajattu. Jotta varmistetaan, että lupa myönnetään riittävän pitkäksi ajanjaksoksi, mikä kannustaa asiaan liittyviä talouden toimijoita tekemään tarvittavat investoinnit, on aiheellista myöntää pyydetty lupa 1 päivän tammikuuta 2022 ja 31 päivän joulukuuta 2027 väliseksi ajaksi. Jotta ei kuitenkaan estettäisi voimassa olevan säädöskehyksen yleistä kehitystä, on aiheellista säätää, että jos neuvosto ottaa Euroopan unionin toiminnasta tehdyn sopimuksen 113 artiklan tai sen jonkin muun asiaa koskevan määräyksen nojalla käyttöön muutetun energiatuotteita ja sähköä koskevan yleisen verojärjestelmän, johon tämä lupa ei soveltuisi, tämän luvan voimassaolon olisi päätyttävä sinä päivänä, jona kyseisten yleisten sääntöjen soveltaminen alkaa.
            
         
         
            
               (5)Jotta laitosten toiminnanharjoittajat voivat edistää lämpöpumppujen ja sähkökattiloiden, jotka tuottavat lämpöä kaukolämpöverkkoon, ja lämpöpumppujen, joiden nimellinen lämpöteho on vähintään 0,5 MW ja joita ei ole liitetty kaukolämpöverkkoon, sekä geotermisissä lämpölaitoksissa käytettävien kiertovesipumppujen käyttöä, olisi varmistettava, että Suomi saa soveltaa pyydettyä veronalennusta 1 päivästä tammikuuta 2022.
            
            
               (6)Tämä päätös ei vaikuta valtiontukea koskevien unionin sääntöjen soveltamiseen,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Edellyttäen, että direktiivin 2003/96/EY 10 artiklassa tarkoitettua, kyseisen direktiivin liitteessä I olevan taulukon C mukaista vähimmäisverotasoa noudatetaan, Suomi saa luvan soveltaa alennettua verokantaa sähköön, joka toimitetaan johonkin seuraavista:
            
            
               a) lämpöpumput ja sähkökattilat, joilla tuotetaan lämpöä kaukolämpöverkkoon;
            
            
               b) lämpöpumput, joiden nimellinen lämpöteho on vähintään 0,5 MW ja joita ei ole liitetty kaukolämpöverkkoon;
            
            
               c) kiertovesipumput geotermisissä lämpölaitoksissa.
            
            
               2 artikla
            
            
               Tätä päätöstä sovelletaan 1 päivästä tammikuuta 2022 31 päivään joulukuuta 2027.
            
            
               Jos neuvosto kuitenkin Euroopan unionin toiminnasta tehdyn sopimuksen 113 artiklan tai sen jonkin muun asiaa koskevan määräyksen nojalla ottaa käyttöön muutetun energiatuotteita ja sähköä koskevan yleisen verojärjestelmän, johon tämän päätöksen 1 artiklassa annettu lupa ei soveltuisi, tämän päätöksen soveltaminen päättyy päivänä, jona kyseisten yleisten sääntöjen soveltaminen alkaa.
            
            
            
               3 artikla
            
            
               Tämä päätös on osoitettu Suomen tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 283, 31.10.2003, s. 51–70.
               
               
                  
                     (2)
                  
                        Suomen viranomaiset täsmensivät, että yrityskäytön alempaa sähköverokantaa (veroluokka II), sovelletaan esimerkiksi teollisuuteen, maatalouteen, kaivostoimintaan ja datakeskuksiin. 
               
               
                  
                     (3)
                  
                        Direktiivin 10 artiklan 1 kohta ja liitteessä I oleva taulukko C.
               
               
                  
                     (4)
                  
                        Suomen viranomaiset korostivat tässä yhteydessä, että vaikka esimerkiksi asunto-osakeyhtiö voi itse vastata lämpöpumpusta, on mahdollista, että sama asunto-osakeyhtiö ostaa lämpöpumppupalvelun energiayhtiöltä. Toimenpiteen tavoitteen kannalta ei olisi perusteltavissa, että verokohtelu olisi tällaisissa tilanteissa erilainen sen perusteella, onko toiminnanharjoittaja asunto-osakeyhtiö vai energiayhtiö. Lisäksi kiinteistön sisäiset sähkön fyysiset toimitusketjut ovat usein hyvin monimutkaisia, koska samassa rakennuksessa voi olla eri toimintoja (yhdellä sähköyhteydellä) – samassa rakennuksessa on usein asuinhuoneistoja ja liiketiloja. Näin ollen joissakin tilanteissa olisi mahdotonta erottaa kiinteistöverkkoon kuuluvia liike- ja asuintiloja veronalennuksen toteuttamiseksi. Lopuksi Suomen viranomaiset korostivat, että asunto-osakeyhtiö voi myydä tuottamansa lämmön takaisin kaukolämpöverkkoon, jolloin tällaisessa tapauksessa asunto-osakeyhtiöllä voi olla myös yritystoimintaa.   
               
               
                  
                     (5)
                  
                        Direktiivin 10 artiklan 1 kohta ja liitteessä I oleva taulukko C.
               
               
                  
                     (6)
                  
                        Samat viranomaiset huomauttivat, että heidän maassaan noin puolet sähköstä kulutetaan ylemmässä veroluokassa I, ja kotitalouksien osuus kyseisessä veroluokassa on hieman yli puolet. Ehdotettu veromuutos sitä vastoin koskisi noin yhtä prosenttia maan sähköverotuksen kokonaisveropohjasta.
               
               
                  
                     (7)
                  
                        Ehdotus neuvoston direktiiviksi energiatuotteiden ja sähkön verotusta koskevan unionin kehyksen uudistamisesta (uudelleenlaadittu), 14.7.2021, COM(2021) 563 final 2021/0213 (CNS). Ehdotuksen tarkoituksena on 55-valmiuspaketin yhteydessä muun muassa edistää sähköistämistä ja kestävämpien energialähteiden käyttöä. Lisäksi siinä säilytetään jäsenvaltioiden nykyinen mahdollisuus pyytää poikkeuksia.
               
               
                  
                     (8)
                  
                        Komission asetus (EU) N:o 651/2014, annettu 17 päivänä kesäkuuta 2014, tiettyjen tukimuotojen toteamisesta sisämarkkinoille soveltuviksi perussopimuksen 107 ja 108 artiklan mukaisesti (EUVL L 187, 26.6.2014, s. 1–78).
               
               
                  
                     (9)
                  
                        Euroopan parlamentin ja neuvoston direktiivi 2008/50/EY, annettu 21 päivänä toukokuuta 2008, ilmanlaadusta ja sen parantamisesta (EUVL L 152, 11.6.2008, s. 1).
               
               
                  
                     (10)
                  
                        Euroopan komissio: Energiatilastojen maakohtaiset tietosivut
               
               
                  
                     (11)
                  
                        Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle: Käyttövoimaa ilmastoneutraalille taloudelle: EU:n energiajärjestelmän integrointistrategia, COM(2020) 299 final, 8.7.2020.
               
               
                  
                     (12)
                  
                        Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle: Lämmitystä ja jäähdytystä koskeva EU:n strategia, COM(2016) 051 final, 16.2.2016.
               
               
                  
                     (13)
                  
                        Komission suositus (EU) 2019/1659, annettu 25 päivänä syyskuuta 2019, direktiivin 2012/27/EU 14 artiklan mukaisen lämmityksen ja jäähdytyksen tehostamismahdollisuuksien kattavan arvioinnin sisällöstä
               
               
                  
                     (14)
                  
                        EUVL L 283, 31.10.2003, s. 51.